El Ple municipal aprova un pressupost per a 2022 de més de 93 milions d'euros
01 d’abril 2022

![](/media/a1pf5mae/c_ayuntamientofachada_archivo.jpg?width=850&height=566.9886363636364)

El Ple municipal de l'Ajuntament de Sagunt va aprovar este dijous el pressupost municipal per al present exercici 2022. Els comptes ascendixen a un total de 93.149.768 euros, tant per a despeses com per als ingressos, en els quals destaca una partida de més de 18 milions en inversions en diversos àmbits.

![](/media/x1dbrmno/c2p_javierraro_archivo_img_0195.jpg?width=400&height=267)Els pressupostos, que van ser defensats pel regidor delegat d'Hisenda, Javier Raro, van eixir avant amb els vots a favor de l'equip de Govern Municipal (PSOE, Compromís i Esquerra Unida) i els vots en contra d'Iniciativa Porteña, Partit Popular, Ciutadans i Grup de no adscrits.

Les despeses de personal augmenten respecte al pressupost inicial de 2021 en 1.100.000 euros corresponents principalment a la pujada del 2% del sou del personal de l'Ajuntament i la progressiva pujada de la carrera professional, i ascendixen en total a 32.200.000 euros, mentre que la despesa corrent en béns i servicis augmenta en 2.356.230 euros i se situa en 31.820.880 euros. En este capítol influïxen partides com el contracte programa de Serveis Socials, els augments salarials de la SAG, les factures de l'energia elèctrica i el gas i altres departaments que tenen pujades moderades.

No obstant això, es reduïxen les despeses financeres, que s'han pressupostat en 316.200 euros, ja que l'any passat el Consistori no va poder recórrer al crèdit i enguany tampoc ho farà en haver tancat les liquidacions de 2020 i 2021 amb estalvi negatiu (dèficit), la qual cosa limita l'execució d'inversions, però té efecte sobre la reducció de deute. Les transferències corrents ascendixen a 6.212.460 euros i les transferències de capital baixen fins als 258.535 euros.

**Díhuit milions en inversions**

El capítol d'inversions té un augment de 6,3 milions d'euros a causa en gran mesura de les subvencions d'altres administracions públiques i se situa en 18.098.634 euros. Els actius financers es mantenen pràcticament igual, en 72.000 euros, i el capítol de passius financers baixa a conseqüència de la reducció de deute fins als 4.171.058 euros.

Pel que fa als ingressos, per impostos directes es preveu un descens de 200.000 euros i es calcula en 35.860.000 euros, mentre que la recaptació per impostos indirectes es manté pràcticament igual en 3.525.000 euros. L'estimació d'ingressos per taxes, preus públics i altres s'augmenta en 740.000 euros en esperar-se que en 2022 l'activitat econòmica siga superior amb la recuperació de la pandèmia i això influïsca, entre altres apartats, en la recaptació de les taxes de terrasses i mercats exteriors que estaven fins ara suspeses, motiu pel qual en este concepte s'espera ingressar 12.157.400 euros.

En el capítol de transferències corrents, que són les aportacions que rep l'Ajuntament per part d'altres administracions, l'augment és pròxim als tres milions d'euros, per l'augment en el finançament que arriba a les administracions locals per part de l'Estat i el contracte marc de Serveis Socials mitjançant el qual la Generalitat Valenciana aporta 2.700.000 euros, que es reinvertixen en servicis per a cobrir les necessitats de la ciutadania, i se situa en un total de 22.721.957 euros. Els ingressos patrimonials seguixen igual, en 942.404,60 euros.

Enguany s'ha inclòs una xifra important en el capítol d'alienació d'inversions reals, que és la venda de patrimoni municipal, bàsicament de solars. Es tracta d'una estimació dels fons que el Consistori podria aconseguir mitjançant la venda de solars per subhasta amb l'objectiu de finançar part de les inversions municipals previstes. Este apartat s'ha pressupostat en 6.595.458 euros.

**Onze milions d'ingressos procedents d'ajudes d'altres administracions**

![](/media/k3jijise/cp_alqueriaaguafresca_archivo_img_4009.jpg?width=400&height=267)Les transferències de capital, és a dir, les subvencions que percebrà l'Ajuntament per part d'altres administracions, és sens dubte un de les dades més significatives del pressupost, ja que ascendix a 11.275.547 euros que arribaran gràcies al fons FEDER de la Unió Europea, a través de l'estratègia EDUSI JOIN SAGUNT; al fons Next Generation EU, també de la Unió Europea; el conveni ARRU (Rehabilitació Urbana en Baladre) amb aportacions de l'Estat i la Generalitat i el Pla Edificant de la Generalitat Valenciana; i els diners que aporta la Diputació Provincial de València, entre d’altres. El capítol d'actius financers es manté en 72.000 euros.

Algunes de les línies més destacades a les quals aniran destinades les inversions previstes corresponen a projectes de Contractació, Patrimoni, Serveis Socials, Medi Ambient, Informàtica i Noves Tecnologies, Manteniment, Habitatge, Igualtat, Platges, Esports, Joventut o Educació, entre altres departaments.

Rebran les inversions, en total 18,1 milions, projectes com ara diverses actuacions en matèria d'accessibilitat; la rehabilitació del Casino Gerència d'Altos Hornos del Mediterráneo; la Casa Romeu; intervencions en medi ambient per al medi natural; instal·lacions esportives; operacions del departament de Manteniment en millora de vies públiques i edificis; carrils bici; patrimoni històric, industrial i cultural (Casino, jardins de la Gerència, segona fase de l'adequació del conjunt defensiu del Grau Vell; recuperació del patrimoni de la Guerra Civil i la posada en marxa d'un itinerari per a la seua posada en valor, Pla Director de l'Alqueria de l'Aigua Fresca, rehabilitació de l'Alt Forn, el Museu Industrial o la recuperació de l'Arxiu Industrial de Sierra Menera; barri de Baladre a través de les inversions de l'ARRU; la rehabilitació de la nau de l'antic escorxador; places públiques, platges; parcs infantils; la casa coneguda com Civitas Amabilis per a fomentar el coneixement de la cultura clàssica relacionada amb la ciutat entre turistes i ciutadania en general). A estes inversions s'unixen la renovació d'equipaments informàtics i una altra sèrie de millores en diferents servicis municipals.

Alguns d'estos projectes seran amb càrrec als onze milions d'euros que l'Ajuntament de Sagunt percebrà d'altres administracions en forma d'ajudes i subvencions com el Pla Edificant de la Generalitat, amb més de cinc milions, una aposta per l'Educació amb la finalització de la construcció del futur IES nº5; el fons FEDER, a través de l'estratègia EDUSI, amb 2,7 milions; els dos milions de la Diputació de València per a, entre altres accions, la millora de l'enllumenat de Ciutat Vella amb la finalitat de reduir la despesa en energia i l’empremta de CO2; o l'ARRU de la Generalitat i l'Estat, amb més de milió i mig.

![](/media/hx2mypcs/c_casinogerenciaahm_archivo_img_2409.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/aprovacio-pressupostos-municipals-2022-sagunt-2022-04-01/ "Facebook")
*   [](http://twitter.com/share?url=https://aytosagunto.es/va/actualitat/aprovacio-pressupostos-municipals-2022-sagunt-2022-04-01/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/aprovacio-pressupostos-municipals-2022-sagunt-2022-04-01/ "Linked In")
*   [](mailto:?body=https://aytosagunto.es/va/actualitat/aprovacio-pressupostos-municipals-2022-sagunt-2022-04-01/)